b'\n_START_ARTICLE_\nLovrenc Ko\xc5\xa1ir\n_START_SECTION_\nMladost\n_START_PARAGRAPH_\nLovrenc Ko\xc5\xa1ir / Laurenz Koschier se je rodil 29. junija 1804 v Spodnji Lu\xc5\xa1i nad \xc5\xa0kofjo Loko; kr\xc5\xa1\xc4\x8den je bil pod imenom Laurentius. Izhajal je iz dru\xc5\xbeine malega kmeta z (vsaj) dvema starej\xc5\xa1ima bratoma in tremi starej\xc5\xa1imi sestrami._NEWLINE__NEWLINE_O njegovi zgodnji mladosti je znanega malo. Podatke o njem najdemo v dokumentih po letu 1818. Takrat je bil u\xc4\x8denec Juventus Gymnasii Academici, ljubljanske gimnazije (po o\xc4\x8detovi \xc5\xbeelji naj bi postal duhovnik), za katerega se je izkazalo, da je zelo nadarjen \xe2\x80\x93 kon\xc4\x8dal jo je z najbolj\xc5\xa1im uspehom; z odli\xc4\x8dnim uspehom je na jezuitskem liceju v Ljubljani kon\xc4\x8dal za vi\xc5\xa1je uradnike prirejen \xc5\xa1tudij, imenovan filozofija, ter \xc5\xa1tudij kmetijstva na cesarsko kraljevem liceju v Ljubljani._NEWLINE__NEWLINE_O\xc4\x8deta Janeza Ko\xc5\xa1irja je izgubil \xc5\xbee leta 1824, ko je bil star 20 let. Kljub smrti o\xc4\x8deta ni bil opro\xc5\xa1\xc4\x8den \xc5\xa1olnine, ni dobival \xc5\xa1tipendije in tudi ni bil v kakem zavodu, a je imel vseeno pla\xc4\x8dano \xc5\xa1olnino iz neznanih virov (mo\xc5\xbeno je, da jo je pla\xc4\x8devala cerkev ali neznani pokrovitelji).\n_START_SECTION_\nSlu\xc5\xbebovanje\n_START_PARAGRAPH_\nLeta 1828 se je zaposlil kot aspirant pri voja\xc5\xa1kem preskrbovalnem uradu v Ljubljani, a je \xc5\xbee novembra 1829 dobil slu\xc5\xbebo v dr\xc5\xbeavnem knjigovodstvu v Benetkah in kasneje v Milanu. V letih 1833 in 1834 je zamenjal delovno mesto in se zaposlil na po\xc5\xa1tnem uradu, kjer je dobil ugledno slu\xc5\xbebo finan\xc4\x8dnega uradnika v ra\xc4\x8dunskem po\xc5\xa1tnem oddelku na Dunaju, od koder so ga preme\xc5\xa1\xc4\x8dali v Milano, Benetke in kasneje v Zagreb (kjer je kasneje tudi ostal), saj je obvladal italijan\xc5\xa1\xc4\x8dino, nem\xc5\xa1\xc4\x8dino, franco\xc5\xa1\xc4\x8dino, hrva\xc5\xa1\xc4\x8dino in latin\xc5\xa1\xc4\x8dino. Omeniti velja, da je Ko\xc5\xa1irja zanimalo vse, kar se je dogajalo v javnosti. Bil je inteligenten, vedo\xc5\xbeeljen ter je verjetno redno prebiral doma\xc4\x8de in tuje \xc4\x8dasopise._NEWLINE__NEWLINE_10. maja 1841 se je poro\xc4\x8dil z Amalijo Pluschkmovo, s katero sta imela 3 otroke. Prav tako kot \xc5\xbeena so vsi trije otroci umrli pred njim._NEWLINE__NEWLINE_V Zagrebu je od leta 1851 slu\xc5\xbeboval kot ra\xc4\x8dunski svetnik in bil kasneje povi\xc5\xa1an v namestnika dr\xc5\xbeavnega knjigovodje. V dr\xc5\xbeavni slu\xc5\xbebi je ostal ve\xc4\x8d kot 40 let, dokler se leta 1872 ni upokojil, ker so ga 1971 obto\xc5\xbeili uradnih nepravilnosti, katerih je bil kasneje tudi opro\xc5\xa1\xc4\x8den. Po upokojitvi se je leta 1875 vrnil nazaj na Dunaj. V tem \xc4\x8dasu je sestavil hrva\xc5\xa1ko-mad\xc5\xbearski slovar._NEWLINE__NEWLINE_Umrl je 7. avgusta 1879 zapu\xc5\xa1\xc4\x8den in pozabljen v mestni hiralnici zaradi jetike in \xc4\x8drevesne bolezni.\n_START_SECTION_\nIdeje o po\xc5\xa1tnih reformah\n_START_PARAGRAPH_\nPri svojem delu je spoznal zapletenost takratnega sistema obra\xc4\x8dunavanja po\xc5\xa1tnin, ki je dopu\xc5\xa1\xc4\x8dal veliko napak in slab nadzor nad pobranim denarjem. Ko\xc5\xa1ir je 31. decembra 1835 poslal predsedniku dvorne komore predlog reforme za \xc2\xbbnov postopek in na\xc4\x8din obra\xc4\x8dunavanja s kontrolo materiala\xc2\xab. Postopek je predvideval frankiranje pisem z \xc2\xbbumetno pritrjenimi kolki po\xc5\xa1tne takse\xc2\xab, torej uporabo znamk v razli\xc4\x8dnih barvah, glede na vi\xc5\xa1ino pristojbine. Predstavljal si je, da bi znamke z razli\xc4\x8dno nominalno vrednostjo tiskali v snopih podobnim zvezkom, jih nato izrezali in prilepili na pismo._NEWLINE__NEWLINE_Kljub temu, da bi upo\xc5\xa1tevanje Ko\xc5\xa1irjevih predlogov prineslo nedvomne koristi, ga je doletela tipi\xc4\x8dna usoda izumitelja \xe2\x80\x93 nih\xc4\x8de ga ni toplo sprejel. S svojim predlogom, ki je bil v tistem \xc4\x8dasu in prostoru o\xc4\x8ditno preve\xc4\x8d revolucionaren, je nehote zmotil interese nadrejenih. Ob njegovi zavrnitvi je bil sicer pohvaljen za\xc2\xa0\xc2\xbbopa\xc5\xbeeno hvalevredno prizadevanje, da bi koristno slu\xc5\xbeili po\xc5\xa1tnemu uradu\xc2\xab, vendar so ga \xc5\xbee pred tem premestili na ni\xc5\xbeje in slab\xc5\xa1e pla\xc4\x8dano mesto v dr\xc5\xbeavnem knjigovodstvu v Ljubljani._NEWLINE__NEWLINE_Leta 1836 se je sre\xc4\x8dal s trgovskim potnikom Gallawayem iz Zdru\xc5\xbeenega kraljestva ter mu zaupal svojo zamisel in na\xc4\x8drte o svoji reformi v pla\xc4\x8devanju po\xc5\xa1tnine. Danes se domneva, da je takrat trgovski potnik na nek na\xc4\x8din posredno ali neposredno Ko\xc5\xa1irjevo zamisel posredoval Rowlandu Hillu, ki \xc5\xa1e danes velja za uradnega izumitelja po\xc5\xa1tne znamke. Njuni ideji se sicer ne ujemata popolno, a neke osnovne povezave kljub vsemu o(b)stajajo (Rowland je uvedel le zamenjavo tedanjega obra\xc4\x8dunavanja o\xc5\xbeigosanih pisemskih ovojnicah v gotovini)._NEWLINE__NEWLINE_Glede na prve, vsaj idejne zapise ideje o po\xc5\xa1tni znamki, velja kljub vsemu \xc5\xa1e danes Ko\xc5\xa1ir za pravega po\xc5\xa1tnega reformatorja in predlagatelja po\xc5\xa1tne znamke. Tega priznanja sam Lovrenc Ko\xc5\xa1ir \xc5\xbeal ni uspel pridobiti po izidu prve po\xc5\xa1tne znamke, \xc4\x8deprav je to posku\xc5\xa1al dokazati svetu v \xc4\x8dasopisih, na vrhovni dvorni po\xc5\xa1tni upravi in celo na 1. kongresu Mednarodne po\xc5\xa1tne zveze leta 1874 v Bernu. A so vse njegove zahteve in vloge po priznanju, da je bil ravno on prvi idejni tvorec po\xc5\xa1tne znamke, povsod bodisi zavrnili, ali pa njegova vloga sploh ni pri\xc5\xa1la na dnevni red zasedanja, kot se je zgodilo v \xc5\xa0vici.\n_START_SECTION_\nDruga dela\n_START_PARAGRAPH_\nIznajdba po\xc5\xa1tne znamke ni bil edini poklicni dose\xc5\xbeek Lovrenca Ko\xc5\xa1irja. \xc5\xbde med slu\xc5\xbebovanjem v guberniji Ilirsko-lombardske pokrajine je bil avtor ve\xc4\x8d reform v obra\xc4\x8dunavanju blaga pri manipulaciji v po\xc5\xa1tnem prometu, za katere je dobil tudi priznanje._NEWLINE__NEWLINE_Ko je bil upokojenec, je sestavil hrva\xc5\xa1ko-mad\xc5\xbearski slovar.'